ईलम

ईलम (अंग्रेजी : एलामाइट) दक्षिण-पश्चिमी फ़ारस (वर्तमान ईरान) की समृद्ध सभ्यता और एक प्राचीन साम्राज्य था, जो वर्तमान ईरान के ख़ुज़ेस्तान प्रांत में केन्द्रित था। इसका काल ल. 3200 से 539 ई.पू. रहा था। इस प्राचीन सभ्यता का वर्णन इसकी समकालीन सभ्यताओं जैसे मेसोपोटामिया के असीरियाई तथा सुमेरी स्रोतों में मिलता है।

इतिहास 

यह साम्राज्य न तो आर्य था और न ही सेमेटिक, इसकी भाषा को भी गैर-समूह की भाषा माना गया है। छठी शताब्दी ई.पू. के मध्य में जब पहली बार फ़ारस की संपूर्ण सत्ता पर आर्य मूल के हख़ामनी साम्राज्य (जिसे फ़ारसी साम्राज्य भी कहते हैं) का शासन हुआ तो ईलमी भाषा को भी राजकीय भाषा बनाया गया। बिसितुन के शिलालेख (480 ई.पू.) में इस भाषा में भी उत्कीर्ण लेख मिलते हैं।

ईलम सभ्यता का काल विभाजन 

ईलम सभ्यता के इतिहास का मुख्यत चार भागों मे विभक्त किया गया हैं-
आद्य ईलम युग :- ल. 3200 से 2700 ई.पू.
पूर्व ईलम युग :- ल. 2700 से 1500 ई.पू.
मध्य ईलम युग :- ल. 1500 से 1100 ई.पू.
नव ईलम युग :- ल. 1100 से 539 ई.पू.

सिंधु-सरस्वती सभ्यता से संबंध और व्यापार 

कई पुरातात्विक खोजों से पता चलता है कि ईलम सभ्यता द्वारा अफ्रीका और एशिया के तटों पर समुद्री व्यापार कई सहस्राब्दी पहले शुरू हुआ था। सिंधु घाटी सभ्यता और मेसोपोटामिया और ईलम शहरों के बीच व्यापार का अनुमान सिंधु कलाकृतियों की कई खोजों से लगाया जा सकता है, खासकर सुसा की खुदाई में। शंख से बनी विभिन्न वस्तुएं जो सिंधु तट की विशेषता हैं, विशेष रूप से ट्रुबिनेला पाइरम और फासिओलारिया ट्रैपेज़ियम, लगभग 2500–2000 ई.पू. के मेसोपोटामिया और सुसा के पुरातात्विक स्थलों में पाई गई हैं। सिंधु के कारेलियन मोती खुदाई के दौरान सुसा में पाए गए थे। विशेष रूप से, सफेद रंग में नक्काशीदार डिज़ाइन वाले कार्नेलियन मोती संभवतः सिंधु घाटी से आयात किए गए थे, और हड़प्पावासियों द्वारा विकसित एसिड-नक़्क़ाशी की तकनीक के अनुसार बनाए गए थे।

ऐसा प्रतीत होता है कि 1900 ई.पू. के बाद सिंधु घाटी सभ्यता के लुप्त होने के साथ ही व्यापार भी कम हो गया था।

प्राचीन भारत से संबंध 

प्राचीन हिन्दू ग्रंथों में सुशा का वर्णन हैं, जिस नाम से इसकी (ईलम) राजधानी थी, यद्यपि यह वही प्रदेश रहा होगा यह सत्यापित नहीं हो पाया है। एक और मत के अनुसार राजा ययाति के वंश में उत्पन्न "चक्रवर्ती राजा एलिन" द्वारा यह सभ्यता बसाई गई थी, एलिन राजा दुष्यंत के पिता थे व चक्रवर्ती सम्राट भरत के पितामह थे।
किन्तु एक अन्य मत के अनुसार एलम राज्य का सम्बन्ध "राजा एल" से होना अधिक प्रासंगिक है। उनका नाम एल पुरुरवा भी है। जो इला के पुत्र थे व सोम वंश के संस्थापको में एक थे।

इन्हें भी देखें 
 फ़ारस
 फ़ारसी साम्राज्य
 मीदि साम्राज्य
 मित्तानी साम्राज्य
 ईरान का इतिहास
 प्राचीन भारत का इतिहास 
 प्राचीन मिस्र का इतिहास 
 मेसोपोटामिया का इतिहास
 विश्व का इतिहास

सन्दर्भ

सन्दर्भ ग्रन्थ

बाहरी कड़ियाँ 

मेसोपेटामिया का इतिहास
फ़ारस का इतिहास
ईरान का इतिहास
सभ्यता
विश्व का इतिहास